VEGA præsenterer

**Ensiferum er et af de hotteste navne på folk metal-scenen**

*Iført kilt og bare maver forvandler det finske folk metalband Ensiferum den 4. april Lille VEGA til en middelalderborg, hvor metal og folkemusik flyder i lange baner.*

Det finske metalband Ensiferum skriver melodisk folk-metal. Bandet udgav i september deres syvende album *Two Paths*, der er blevet modtaget af begejstrede anmeldere. Musikmagasinet Heavymetal.dk skriver bl.a. om albummet:

*”Markus, Sami, Petri, Janne og Netta har leveret noget, der godt kunne gå hen at blive årets folk metal-album; et professionelt og alsidigt værk med adskillige dimensioner, og de formår faktisk at skifte musikalsk retning midt i det hele, hvilket er godt arbejde.”*

Navnet Ensiferum betyder sværdbærer på latin, og det er netop den måde bandet med deres instrumenter indtager scenen: Som krigeriske nordboer belejrer de publikum med heroiske riffs og eventyrlige folkeviser.

Ensiferum eksperimenterer med melodier hentet i folkemusikken, og transformerer dem gennem potente, elektriske guitarer, keyboards og tunge trommerytmer til deres eget forunderlige, musikalske univers. De formår på mesterlig vis at kombinere folkedansens rytmik og komplekse mol-skalaer med hooks og ørehængere.

Selvom de har over 20 år på bagen og har været igennem en del udskiftning i bandet, fortsætter de ufortrødent med at være et af de største navne inden for genren. I 2015 spillede de på COPENHELL, hvor de leverede et medrivende show og fik sat gang i metalfesten med deres energiske middelalder-metal.

Bandet blev dannet tilbage i 1995 af Markus Toivonen, Sauli Savolainen og Kimmo Miettinen. Året efter kom sanger og guitarist Jari Mäenpää med i gruppen. Ensiferum udgav i løbet af de næste par år en række demoer, hvor det tredje udspil *Hero in a Dream* blevet modtaget til store roser og gav dem en pladekontrakt med Spinefarm Records.

**Fakta om koncerten**Ensiferum (FIN)  
Onsdag den 4. april, 2018 kl. 20.00  
Lille VEGA, Enghavevej 40, 1674 København V  
Billetpris 215 kr. + gebyr  
Billetsalget starter i dag via vega.dk og Ticketmaster